Christine Antorini (S), 2006-02-08:
Så sent som for et år siden kom regeringens daværende undervisningsminister, fru Ulla Tørnæs, med et oplæg om modernisering af prøver, eksamener og karakterer.
Dengang, som altså er ikke mere end et år siden, skrev regeringen: »Prøvernes indretning og anvendelse bør tage farve af de situationer, som de fleste elever og studerende møder senere i livet – i deres uddannelsesforløb, arbejdsliv og andre sammenhænge.«
Regeringen lovede også dengang, at den ville gennemføre en sammenhængende analyse af bl.a. gruppeeksamener.
Den analyse er aldrig blevet lavet, og vi har hørt ministeren sige, at regeringen er politikere, at man har ændret politik, og at man ikke tager hensyn til, hvad man har ment tidligere.
Det er fair nok, men man kunne måske alligevel overveje, om en så grundlæggende ændring af eksamensformer, som der sker her, skal hvile på en enkelt undersøgelse, der er blevet henvist til, i stedet for at få lavet det analysearbejde, som regeringen selv tidligere mente var en god idé i forhold til prøve- og eksamensformer, for dengang turde regeringen godt mene, og jeg citerer: »Det er velkendt, at prøver og eksamener øver indflydelse på undervisningens tilrettelæggelse og gennemførelse.
Det er derfor vigtigt, at prøverne indrettes på en måde, der giver en positiv og inspirerende tilbagevirkende effekt på undervisningen og bidrager til at målrette læreprocessen.«
Regeringens nye forbud mod at gå til gruppeeksamen, lige fra mundtlig gruppeeksamen i matematik og fysik-kemi i folkeskolen, som i øvrigt har været ganske succesfuldt, til gruppeeksamen på alle øvrige uddannelser, er svært at fortolke anderledes end ren og skær ideologi.
Der har ikke været klager over gruppeeksamen, der har ikke været sået tvivl om, at man ikke kan give individuelle karakterer, og en række virksomheder, som har været aftagere af studerende, som har været på uddannelser, hvor man har anvendt gruppeeksamen, har været utrolig tilfredse og har klaget over, at man nu lukker den mulighed for, at uddannelsesinstitutionerne selv kan vælge de eksamensformer, som giver værdi til selv samme erhvervsliv.
Jeg vil godt understrege, at det her handler ikke bare om Roskilde Universitetscenter og Aalborg Universitet.
Alle uddannelser, inklusive f.eks. Copenhagen Business School i København, anvender i høj grad gruppeeksamen, fordi den måler nogle forskellige typer kompetencer, og fordi det også har indflydelse på, hvordan man tilrettelægger undervisningen.
Vi noterer også med tilfredshed, at undervisningsministeren dog kan strække sig så langt som til at sige, at det også skal komme til at gælde i alle de bekendtgørelser, som undervisningsministeren nu vil gå i gang med at ændre, bl.a. for læreruddannelsen og pædagoguddannelsen, som i høj grad anvender gruppeeksamen og gruppeopgaver, og vi vil følge tæt, at i det mindste den lille ændring også kommer til gælde på alle de øvrige uddannelsesområder.
Vi har i forbindelse med beslutningsforslaget faktisk forsøgt at være pragmatiske og sige, at der er tre tilgange til det: Man kan give uddannelserne frihed til selv at beslutte eksamensformer; det er det, vi foreslår.
Giv dem dog selv frihed til at beslutte eksamensformer!
Vi har de eksterne bestyrelser til at kunne tage stilling til, om det er en god idé eller ej.
Hvis det er for vidtgående for regeringen, vil vi opfordre til, at begrænsninger ved at inddrage en gruppeopgave i bedømmelsen fjernes, så gruppeopgaver fuldt kan indgå i bedømmelsen.
Skulle dette også være for vidtgående, og det kan man jo godt fornemme på baggrund af de indlæg, der har været indtil nu, vil vi i det mindste opfordre regeringen til at støtte sit eget udviklingsprogram om modernisering af prøver, eksaminer og karakterer, herunder også at gennemføre regeringens eget forslag om at lave en samlet analyse også af gruppeeksaminer.
Vi har lyttet meget til meldingerne og glæder os til at høre de sidste.
Vi håber, der stadig væk kommer en lille åbning for, at man om ikke andet så i det mindste kan undersøge konsekvenserne af forskellige eksamensformer, for det kunne måske gøre, at denne her beslutning, som ministeren jo har truffet egenhændigt, ligesom videnskabsministeren har gjort det i forhold til universiteterne, i det mindste kunne hvile på en større undersøgelse end en enkelt, som Venstres ordfører har nævnt heroppefra.